P6_TA(2007)0156

Έκθεση προόδου 2006 σχετικά με την Κροατία

Ψήφισμα του Ευρωπαϊκού Κοινοβουλίου της 25ης Απριλίου 2007 σχετικά με την έκθεση προόδου του 2006 για την Κροατία (2006/2288(INI))

Το Ευρωπαϊκό Κοινοβούλιο,

- έχοντας υπόψη την απόφαση του Συμβουλίου της 3ης Οκτωβρίου 2005 για την έναρξη ενταξιακών διαπραγματεύσεων με την Κροατία,

- έχοντας υπόψη την έκθεση προόδου του 2006 για την Κροατία, η οποία δημοσιεύθηκε από την Επιτροπή στις 8 Νοεμβρίου 2006 (SEC(2006)1385),

- έχοντας υπόψη τις συστάσεις της μικτής κοινοβουλευτικής επιτροπής ΕΕ-Κροατίας της 3ης- 4ης Οκτωβρίου 2006,

- έχοντας υπόψη τα συμπεράσματα της Προεδρίας του Ευρωπαϊκού Συμβουλίου της 14ης- 15ης Δεκεμβρίου 2006,

- έχοντας υπόψη το ψήφισμά του της 13ης Δεκεμβρίου 2006 σχετικά με την ανακοίνωση της Επιτροπής για τη στρατηγική διεύρυνσης και τις κυριότερες προκλήσεις για το διάστημα 2006-2007 [1],

- έχοντας υπόψη τις συστάσεις της Μικτής Κοινοβουλευτικής Επιτροπής ΕΕ-Κροατίας στις 20- 21 Μαρτίου 2007,

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Εξωτερικών Υποθέσεων (A6-0092/2007),

Α. λαμβάνοντας υπόψη ότι η Κροατία εξακολουθεί να σημειώνει σημαντική πρόοδο από την άποψη των πολιτικών και οικονομικών κριτηρίων, καθώς και των κριτηρίων που σχετίζονται με το κεκτημένο και πρέπει να λάβει συγχαρητήρια για τα σημαντικά μέτρα τα οποία έλαβε σε πολλούς τομείς, προκειμένου να προσαρμόσει τη νομοθεσία της υπό το φως της αναλυτικής εξέτασης,

Β. λαμβάνοντας υπόψη ότι, υπό την προϋπόθεση ότι η Κροατία θα αντιμετωπίσει τις προκλήσεις που εκκρεμούν και θα αναπτύξει επαρκή διοικητική ικανότητα, οι διαπραγματεύσεις θα πρέπει να συνεχιστούν με αδιάλειπτο ρυθμό και να οδηγήσουν στην ένταξη της Κροατίας σε εύθετο χρόνο, μόλις ικανοποιηθούν όλα τα κριτήρια και ολοκληρωθούν οι διαπραγματεύσεις

Γ. λαμβάνοντας υπόψη ότι η Κροατία πρέπει να καταβάλει κάθε δυνατή προσπάθεια για να επιτελέσει τις απαραίτητες μεταρρυθμίσεις ούτως ώστε να ολοκληρωθούν εγκαίρως οι διαπραγματεύσεις για να δώσει το Ευρωπαϊκό Κοινοβούλιο τη σύμφωνη γνώμη του πριν από τις επόμενες ευρωεκλογές τον Ιούνιο του 2009,

Δ. λαμβάνοντας υπόψη ότι οι προοπτικές ένταξης της Κροατίας έχουν περιφερειακή διάσταση καθώς αποτελούν απτό δείγμα ότι, σύμφωνα με τα συμπεράσματα του Ευρωπαϊκού Συμβουλίου της Θεσσαλονίκης του 2003, το μέλλον όλων των χωρών των Δυτικών Βαλκανίων βρίσκεται όντως στην Ευρωπαϊκή Ένωση, όπως επιβεβαιώνεται σε διάφορα ψηφίσματα του Ευρωπαϊκού Κοινοβουλίου,

Ε. λαμβάνοντας υπόψη ότι η Κροατία υποστηρίζει ρητά τις ευρωπαϊκές φιλοδοξίες των γειτόνων της,

ΣΤ. λαμβάνοντας υπόψη ότι παλαιότερες διευρύνσεις διδάσκουν ότι κάθε χώρα πρέπει να κρίνεται βάσει των δικών της αξιών, ότι ο ρυθμός των ενταξιακών διαπραγματεύσεων πρέπει να καθορίζεται από την αποτελεσματική συμμόρφωση με τα κριτήρια της Κοπεγχάγης, και ότι ο βαθμός συμμόρφωσης με αυτά τα κριτήρια πρέπει επίσης να καθορίζει την τελική ημερομηνία ένταξης,

Ζ. λαμβάνοντας υπόψη ότι η Συνθήκη της Νίκαιας δεν παρέχει επαρκή βάση για περαιτέρω διευρύνσεις, και ότι το ουσιαστικό περιεχόμενο της συνθήκης για τη θέσπιση συντάγματος για την Ευρώπη πρέπει συνεπώς να τεθεί σε ισχύ έως τα τέλη του 2008, ώστε να διαμορφωθούν οι απαραίτητες συνθήκες για μελλοντικές διευρύνσεις και να μπορέσει η Ένωση να εργαστεί αποτελεσματικότερα, διαφανέστερα και πιο δημοκρατικά, κάτι που αποτελεί προαπαιτούμενο για περαιτέρω διευρύνσεις· λαμβάνοντας εξάλλου υπόψη ότι η Επιτροπή και το Συμβούλιο πρέπει να καταβάλουν εντατικές προσπάθειες για να δημιουργηθούν οι αναγκαίες προϋποθέσεις για διεύρυνση — και ιδίως για την προσχώρηση της Κροατίας στην ΕΕ,

Η. λαμβάνοντας υπόψη ότι η ευθύνη για τη διασφάλιση της ικανότητας της Ευρωπαϊκής Ένωσης για περαιτέρω επιτυχή διεύρυνση έγκειται στην Ένωση και όχι στις υποψήφιες χώρες,

Θ. λαμβάνοντας υπόψη ότι η κοινή διαδικασία αναλυτικής εξέτασης ολοκληρώθηκε επιτυχώς τον Οκτώβριο του 2006, και μπόρεσαν ακολούθως να ξεκινήσουν διμερείς διαπραγματεύσεις με την Κροατία για συγκεκριμένες πτυχές του κεκτημένου,

Ι. λαμβάνοντας υπόψη ότι, μέχρι στιγμής, έχουν ανοίξει έξι διαφορετικά κεφάλαια του κεκτημένου, ενώ δύο, τα οποία αφορούν την επιστήμη και την έρευνα και την εκπαίδευση και τον πολιτισμό, έχουν κλείσει προσωρινά,

ΙΑ. λαμβάνοντας υπόψη ότι η Επιτροπή έχει ήδη χρησιμοποιήσει σημεία αναφοράς για την παρακολούθηση της προόδου των κροατικών αρχών σε κρίσιμους και ευαίσθητους τομείς όπως η πολιτική ανταγωνισμού, οι δημόσιες συμβάσεις, η ελεύθερη κυκλοφορία κεφαλαίου, η δικαιοσύνη, η ελευθερία και η ασφάλεια, η κοινωνική πολιτική και η απασχόληση,

ΙΒ. λαμβάνοντας υπόψη ότι οι προσπάθειες της Κροατίας να εκπληρώσει τα κριτήρια ένταξης πρέπει να συνεχιστούν και να συνδυαστούν με αποτελεσματικά εκτελεστικά μέτρα και επαρκείς μηχανισμούς παρακολούθησης,

ΙΓ. λαμβάνοντας υπόψη ότι η ενδελεχής μεταρρύθμιση της δημόσιας διοίκησης και του δικαστικού κλάδου, καθώς και της αστυνομίας, είναι βασική και απαραίτητη προϋπόθεση για την επίτευξη των προτύπων που απαιτούνται για ένταξη στην ΕΕ,

ΙΔ. λαμβάνοντας υπόψη ότι η ενδελεχής και αντικειμενική ανάλυση της πρόσφατης ιστορίας της περιοχής, η αληθινή συμφιλίωση μεταξύ των διαφορετικών λαών και η εδραίωση σχέσεων καλής γειτονίας μπορούν να συμβάλουν σημαντικά σε μια πραγματική διαδικασία ευρωπαϊκής ολοκλήρωσης,

ΙΕ. λαμβάνοντας υπόψη ότι η δίωξη εγκλημάτων πολέμου και η επανένταξη προσφύγων και εκτοπισθέντων αποτελούν θεμελιώδη στοιχεία της διαδικασίας συμφιλίωσης,

1. σημειώνει ότι η Κροατία έχει ήδη σημειώσει σημαντική πρόοδο προς την κατεύθυνση της ένταξης στην ΕΕ·

2. θεωρεί ότι, σύμφωνα με την ανακοίνωση της Επιτροπής για τη στρατηγική διεύρυνσης και τις κύριες προκλήσεις για το διάστημα 2006-2007 (COM(2006)0649), η Κροατία εξακολουθεί να πληροί τα πολιτικά κριτήρια ένταξης και μπορεί να θεωρηθεί ως μια εύρυθμη οικονομία της αγοράς η οποία αναμένεται ότι θα είναι σε θέση να αντιμετωπίσει μεσοπρόθεσμα τις ανταγωνιστικές πιέσεις και τις δυνάμεις της αγοράς στο εσωτερικό της Ένωσης, υπό την προϋπόθεση ότι εφαρμόζει δυναμικά το μεταρρυθμιστικό της πρόγραμμα προκειμένου να εξαλείψει τις σημαντικές εναπομείνασες αδυναμίες·

3. συγχαίρει τις κροατικές αρχές για τη ραγδαία πρόοδο που έχει σημειωθεί έως τώρα στις ενταξιακές διαπραγματεύσεις, ιδίως στη θέσπιση σημαντικών νομοθετημάτων σε κρίσιμους τομείς όπως η δημόσια διοίκηση, η διοίκηση των δικαστηρίων και η πολιτική καταπολέμησης της διαφθοράς,

4. στηρίζει την κυβέρνηση και την αντιπολίτευση στις προσπάθειές τους να λάβουν, παρά τις επικείμενες εκλογές, αναγκαίες, αν και συχνά δύσκολες αποφάσεις, ιδίως στον τομέα της πολιτικής ανταγωνισμού και των κρατικών ενισχύσεων, και επισημαίνει ότι οι αποφάσεις αυτές θα ωφελήσουν τελικά όλους τους πολίτες της Κροατίας·

5. ζητεί από την κροατική κυβέρνηση να ενισχύσει την ικανότητά της για εφαρμογή των νόμων που έχουν μεταφερθεί από το κοινοτικό κεκτημένο στην εθνική νομοθεσία σε όλους τους τομείς, ειδικότερα στον τομέα του περιβάλλοντος·

6. προτρέπει επ' αυτού τις κροατικές αρχές να λάβουν δεόντως υπόψη τις ανησυχίες που εγείρουν οι τοπικές κοινότητες και η κοινή γνώμη όσον αφορά επίμαχα βιομηχανικά σχέδια τα οποία ίσως αποτελέσουν απειλή για το περιβάλλον ή τη δημόσια υγεία και τις καλεί να θεσπίσουν σαφή και διαφανή διαδικασία μέσω της οποίας θα ενημερώνονται και θα ζητείται η γνώμη όλων των ενδιαφερομένων, και όχι μόνον των επενδυτών·

7. καλεί, εν προκειμένω, την κροατική κυβέρνηση να σεβαστεί πλήρως και να εφαρμόσει διεθνή έγγραφα, όπως η Σύμβαση του Aarhus, καθώς και να επικυρώσει εν καιρώ το Πρωτόκολλο του Κυότο σύμφωνα με τις πλέον πρόσφατες περιβαλλοντικές στρατηγικές της ΕΕ·

8. ανησυχεί επειδή μειώνεται η υποστήριξη της κοινής γνώμης της Κροατίας για την ένταξη στην ΕΕ και επικροτεί το γεγονός ότι η κυβέρνηση και η αντιπολίτευση ενώνουν τις δυνάμεις τους, προκειμένου να εξηγήσουν στο κοινό τα οικονομικά, πολιτικά, κοινωνικά και πολιτισμικά οφέλη που απορρέουν από την ενταξιακή διαδικασία· καλεί την Επιτροπή να εντατικοποιήσει τις δικές της δραστηριότητες ενημέρωσης που αφορούν τα προαναφερθέντα οφέλη·

9. τονίζει την ανάγκη να υλοποιηθούν άμεσα και αποτελεσματικά οι έως τώρα εγκριθείσες μεταρρυθμίσεις, προκειμένου να εκσυγχρονισθεί περαιτέρω η Κροατία και, ως εκ τούτου, να ενισχυθεί περαιτέρω και να σταθεροποιηθεί η δημοκρατία και η κοινωνική οικονομία της αγοράς επ' αυτού:

α) επισημαίνει ότι οι διατάξεις του κώδικα των δημοσίων υπαλλήλων, οι οποίες εισάγουν διαφάνεια και αντικειμενικότητα στον διορισμό και την αξιολόγηση των δημοσίων υπαλλήλων, δεν θα τεθούν σε ισχύ παρά μόνο μετά τις επόμενες εκλογές· επισημαίνει επιπλέον ότι η απόφαση αυτή θα μπορούσε να δημιουργήσει μια εντύπωση καθυστέρησης σε αυτόν τον σημαντικό τομέα και, ως εκ τούτου, να ενισχύσει την άποψη ότι η αποφασιστικότητα της κυβέρνησης να μεταρρυθμίσει τη δημόσια διοίκηση δεν είναι ολόψυχη, παρόλο που ο τερματισμός της πολιτικής παρέμβασης στον δημόσιο τομέα είναι υψίστης σημασίας για την παρούσα κυβέρνηση·

β) επισημαίνει τη δέσμευση της υπουργού Δικαιοσύνης της Κροατίας να επιδιώξει τον εξορθολογισμό, όπως ανακοινώθηκε, του αριθμού των δικαστηρίων που λειτουργούν στη χώρα, προκειμένου να ενισχύσει τον επαγγελματισμό και την αποδοτικότητά τους· υπενθυμίζει στην υπουργό ότι αυτή η διαδικασία πρέπει να συμβαδίζει με τη θέσπιση κατάλληλων διαδικασιών και κριτηρίων διορισμού και αξιολόγησης των δικαστικών λειτουργών με στόχο την παροχή επαρκών εγγυήσεων για δικαστικό κλάδο με επαγγελματισμό και ανεξαρτησία· επικροτεί εν προκειμένω τη δημιουργία μιας ομάδας εργασίας για την ανάπτυξη νέων κριτηρίων-πλαίσιο για την αξιολόγηση των δικαστών και την τροποποίηση του νόμου περί δικαστηρίων, εισάγοντας την υποχρέωση των δικαστών να δηλώνουν τα περιουσιακά τους στοιχεία και τη δυνατότητα μετάθεσης δικαστών προς τα υπερφορτωμένα δικαστήρια· είναι πεπεισμένο ότι ο αριθμός των ανεκδίκαστων υποθέσεων πρέπει να μειωθεί περαιτέρω με την προώθηση εναλλακτικών μηχανισμών επίλυσης διαφορών με στόχο την επίτευξη ενός αποτελεσματικού δικαστικού συστήματος·

γ) συγχαίρει την Κροατία για την πλήρη συνεργασία της με το Διεθνές Ποινικό Δικαστήριο για την πρώην Γιουγκοσλαβία (ΔΠΔΓ)· εκφράζει όμως την ανησυχία για το ότι, όπως καταδεικνύουν πρόσφατες δικαστικές αποφάσεις, η αποτελεσματική δίωξη εγκλημάτων πολέμου ίσως να υπονομεύεται λόγω της εκδηλουμένης σε τοπικό επίπεδο εχθρότητας, λόγω των επίμονων προκαταλήψεων ορισμένων δικαστικών λειτουργών εναντίον μη κροατών πολιτών και λόγω ανεπαρκούς προστασίας των μαρτύρων από τους εκφοβισμούς· παροτρύνει την κυβέρνηση της Κροατίας να συνεχίσει να ενθαρρύνει και να στηρίζει ενεργά τη δίωξη εγκλημάτων πολέμου, ανεξάρτητα από την εθνικότητα των δραστών· εκφράζει επίσης την ανησυχία του, στο πλαίσιο αυτό, για ορισμένες πρωτοβουλίες που ανέλαβε η κυβέρνηση, κυρίως για το ότι προσεφέρθη να αναλάβει τα έξοδα υπεράσπισης στρατηγών του στρατού, καθώς και για το αίτημά της να ενεργήσει ως "amicus curiae" σε υποθέσεις που εκκρεμούν ενώπιον του ΔΠΔΓ·

δ) είναι της άποψης ότι όλα τα θεσμικά όργανα και κόμματα της Κροατίας πρέπει να εξουδετερώσουν την αντίληψη που επικρατεί στο κοινό, ότι δηλαδή το ΔΠΔΓ είναι εχθρικό όργανο, και να διαφημίσουν τον ρόλο που διαδραματίζει το Δικαστήριο στη δίωξη εγκλημάτων που διαπράχθηκαν κατά κροατών αμάχων,

ε) επισημαίνει την ύπαρξη κατάλληλου νομικού πλαισίου όσον αφορά την προστασία των μειονοτήτων, καθώς και δεδηλωμένης δέσμευσης για την ένταξη των μειονοτήτων στο πολιτικό σύστημα· υπενθυμίζει τη σημασία της διασφάλισης επαρκούς εκπροσώπησης αυτών των μειονοτήτων στις δημόσιες υπηρεσίες, τις αστυνομικές δυνάμεις και τον δικαστικό κλάδο καθώς επίσης και τη σημασία της ίσης μεταχείρισης σε θέματα που συνδέονται με την ιδιοκτησία και σε οικονομικά θέματα· ζητεί την ανάπτυξη σε όλα τα επίπεδα κρατικής διοίκησης απτού σχεδίου δράσης για την επίτευξη της αναλογικής εκπροσώπησης των μειονοτήτων, σύμφωνα με τις διατάξεις του συνταγματικού δικαίου και με επαρκείς διατάξεις παρακολούθησης,

στ) παρατηρεί με ικανοποίηση τις θετικές εξελίξεις στη διαδικασία για την επιστροφή των προσφύγων και των εκτοπισθέντων· καλεί την κυβέρνηση να ενθαρρύνει περαιτέρω την επιστροφή αναζητώντας δίκαιους, αποτελεσματικούς και βιώσιμους τρόπους αντιμετώπισης των θεμάτων στέγασης και απασχόλησης, τα οποία αποτελούν τις κύριες ανησυχίες όσων αντιμετωπίζουν το ενδεχόμενο επαναπατρισμού· ζητεί από τις κροατικές αρχές να διασφαλίσουν υπηρεσίες υδροδότησης και ηλεκτροδότησης σε όλα τα σχετικά χωριά·

ζ) επικροτεί το νέο πενταετές σχέδιο της κυβέρνησης για την αντιμετώπιση του θέματος παροχής στέγης σε πρώην κατόχους δικαιωμάτων μίσθωσης εκτός των περιοχών ειδικού κρατικού ενδιαφέροντος· σε αυτό το πλαίσιο, τονίζει την ανάγκη για επίσπευση της υλοποίησης του νέου σχεδίου δράσης, προκειμένου να ανταποκριθεί στις πιεστικές ανάγκες του ενδιαφερόμενου πληθυσμού,

η) καλεί για άλλη μια φορά τις κροατικές αρχές να ανοίξουν εκ νέου την προθεσμία για την αναγνώριση ετών εργασίας όσον αφορά ανθρώπους που εργάζονταν στην αποκαλούμενη "Republika Srpska Krajina" κατά τη διάρκεια των συγκρούσεων, και να επιτρέψουν και σε αυτούς τους μη μονίμους κατοίκους να υποβάλουν αίτηση για τέτοια αναγνώριση· υπενθυμίζει στις κροατικές αρχές ότι αυτό θα ήταν σαφής ένδειξη της προθυμίας της Κροατίας να ξεπεράσει τις ρωγμές που άφησε η σύρραξη και να προωθήσει τη συμφιλίωση στη χώρα,

θ) διαπιστώνει με ικανοποίηση τη σταθερά αυξανόμενη οικονομική ανάπτυξη της Κροατίας, με βάση ένα φιλόδοξο πρόγραμμα μεταρρυθμίσεων και ισχυρές ιδιωτικές επενδύσεις, και ελπίζει ότι αυτό θα μεταφραστεί σύντομα σε περισσότερες και καλύτερες θέσεις εργασίας,

ι) υπενθυμίζει στις κροατικές αρχές ότι μια ανοικτή, ανταγωνιστική οικονομία της αγοράς αποτελεί θεμελιώδη απαίτηση για ένταξη στην ΕΕ· τις παροτρύνει, κατά συνέπεια, να υλοποιήσουν με μεγαλύτερη σοβαρότητα και ταχύτητα τους συμφωνηθέντες στόχους για πώληση κρατικών δικαιωμάτων μειοψηφίας και πλειοψηφίας σε εταιρείες και μείωση των κρατικών επιδοτήσεων, ιδίως στους τομείς της ναυπηγικής και της χαλυβουργίας· θεωρεί ότι πρέπει να γίνουν περισσότερα για να ανοίξει η αγορά της Κροατίας σε ξένους επενδυτές και παρόχους υπηρεσιών, και για να τοποθετηθούν αυτοί σε ισότιμη θέση με τους εθνικούς φορείς εκμετάλλευσης· απευθύνει έκκληση στην Κροατία να επιτρέψει, κάνοντας πλήρη και αποτελεσματική χρήση των υφιστάμενων διαδικασιών της, την απόκτηση ακινήτων από ευρωπαίους υπηκόους, πλην των εξαιρούμενων περιοχών· υπενθυμίζει ότι οι ανωτέρω στόχοι προβλέπονται ήδη στη συμφωνία σταθεροποίησης και σύνδεσης με την Κροατία,

ια) καλεί την κροατική κυβέρνηση να ενισχύσει τη διοικητική ικανότητά της προκειμένου να αξιοποιήσει στο έπακρο τις δυνατότητες του μέσου προενταξιακής βοήθειας·

10. επαινεί την Κροατία για τον θετικό και ηγετικό ρόλο που διαδραματίζει στη νοτιοανατολική Ευρώπη και επικροτεί επ' αυτού τις δραστηριότητες της κυβέρνησης της Κροατίας υπό την παρούσα της ιδιότητα ως Προεδρεύουσας της διαδικασίας για τη συνεργασία στη νοτιοανατολική Ευρώπη· καλεί την Κροατία και τα γειτονικά της κράτη να ρυθμίσουν οριστικά τα ανεπίλυτα θέματα συνόρων·

11. καλεί ειδικότερα τόσο την κυβέρνηση της Κροατίας όσο και την κυβέρνηση της Σλοβενίας να εκμεταλλευθούν όλες τις υφιστάμενες ευκαιρίες, προκειμένου να επιτύχουν συμφωνία για όλα τα εκκρεμή μεταξύ τους συνοριακά θέματα, λαμβανομένων υπόψη των συμφωνιών που έχουν μέχρι στιγμής συναφθεί καθώς και των συμπερασμάτων του Ευρωπαϊκού Συμβουλίου της 17- 18 Ιουνίου 2004, και τις καλεί να απόσχουν από οποιαδήποτε μονομερή δράση η οποία θα μπορούσε να υπονομεύσει αυτήν τη συμφωνία·

12. διατυπώνει το αίτημα να ζητούνται οι υπηρεσίες μιας τρίτης πλευράς, όταν δεν καθίσταται δυνατόν να εξευρεθούν διμερώς λύσεις με τις γειτονικές χώρες σε ανοικτές συνοριακές συγκρούσεις·

13. καλεί την Επιτροπή να ενθαρρύνει περαιτέρω και να στηρίξει μια ευρείας βάσης διαδικασία συμφιλίωσης και αποκατάστασης της αλήθειας στην Κροατία και στο σύνολο των Δυτικών Βαλκανίων, και να συμπεριλάβει και άλλες γειτονικές χώρες εάν κριθεί απαραίτητο· πιστεύει ακράδαντα ότι αυτή η διαδικασία θα πρέπει να συμπεριλαμβάνει εκπροσώπους της κοινωνίας των πολιτών, πολιτικούς παράγοντες και προσωπικότητες των γραμμάτων και των τεχνών, και ότι θα πρέπει να θέτει τα θεμέλια για διαρκή ειρήνη και σταθερότητα στην περιοχή· εκτιμά ότι η εν λόγω διαδικασία συμφιλίωσης θα πρέπει να εστιασθεί, ειδικότερα, στους νέους και να συμπεριλαμβάνει πλήρη αναθεώρηση των σχολικών εγχειριδίων και των προγραμμάτων διδασκαλίας της ιστορίας·

14. ενθαρρύνει επ' αυτού κάθε προσπάθεια της κροατικής κοινωνίας των πολιτών να συμπεριλάβει την κοινή γνώμη σε συζητήσεις και να αυξήσει την ευαισθητοποίησή της όσον αφορά το πρόσφατο παρελθόν των Δυτικών Βαλκανίων· τονίζει ότι οι κροατικές μη κυβερνητικές οργανώσεις αποτελούν θεμελιώδες και απαραίτητο στοιχείο μιας πραγματικά πλουραλιστικής κοινωνίας· καλεί την κροατική κυβέρνηση να προωθήσει τη διδασκαλία της πρόσφατης ιστορίας με τρόπο που να καλλιεργεί την αμοιβαία κατανόηση·

15. καλεί τα νέα κράτη μέλη να συνεχίσουν να διαδραματίζουν ενεργό ρόλο στην πορεία της Κροατίας προς την ένταξη, επιτρέποντας στην Κροατία να επωφεληθεί από τις εμπειρίες τους σχετικά με τις μεταρρυθμίσεις·

16. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή, καθώς και στις κυβερνήσεις και τα κοινοβούλια των κρατών μελών και της δημοκρατίας της Κροατίας.

[1] Κείμενα που εγκρίθηκαν, P6_TA(2006)0568.

--------------------------------------------------